b'\n_START_ARTICLE_\nLegenda o svetem Che\n_START_SECTION_\nI-V\n_START_PARAGRAPH_\nChe je s svojo ekipo v bolivijskih hribih, za\xc4\x8denja revolucijo, po Tanjinem posredovanju jih je Partija sprejela in obljubila pomo\xc4\x8d v oro\xc5\xbeju in mo\xc5\xa1tvu. A v \xc5\xa1tabu \xc5\xbee pride do konflikta: Tanja zahteva kazen za Ramona, ker je po boju ropal. Che se znajde v precepu: Ramon je eden prvih, ki se mu je pridru\xc5\xbeil, Tanja pa grozi, da Partija roparskih tolp ne bo podpirala. Che sku\xc5\xa1a re\xc5\xa1iti problem tako, da Ramona le degradira, a tudi to je za Ramona nezasli\xc5\xa1ano, pred svojimi mo\xc5\xbemi je poni\xc5\xbean, tako reko\xc4\x8d mrtev; Cheju o\xc4\x8dita, da ga je izdal, kakor je \xc5\xbee prej, na Kubi izdal revolucijo!\n_START_SECTION_\nVI-XVII\n_START_PARAGRAPH_\nRetrospektiva: Na Kubi je revolucija zmagala, a delavci v jeklarni se upirajo, ho\xc4\x8deo denar in samoupravo. Tanja navija za to, da se upor zadu\xc5\xa1i s silo, Andres svari, da aretacije upornikov povzro\xc4\x8dajo vse ve\xc4\x8d nemira, treba je prisluhniti delavskim zahtevam. Che po\xc5\xa1lje njega naj stvar uredi, Tanjino stalinisti\xc4\x8dno stali\xc5\xa1\xc4\x8de se mu upira. Vsak revolucionar, ki je zmagal, je revolucijo zapustil, uklonil sodelavce in pokoril tiste, ki jim je obljubil odre\xc5\xa1enje. On pa tega no\xc4\x8de, vodnik mora biti z ljudstvom, sredi dogajanja \xe2\x80\xa6 Tedaj pride v tovarni do eksplozije, sabota\xc5\xbea. Che zbesni, nad tovarno po\xc5\xa1lje tanke in vojsko, za\xc4\x8dno se aretacije in eksekucije, komando nad mestom prevzame Tanja. Na konferenci Andres ni za to, da se stavkajo\xc4\x8de obravnava kot saboterje, Tanja z vso silo udari po njem: podpira notranji razkroj, postaja agent sovra\xc5\xbenika, prepre\xc4\x8duje, da bi divja voda krenila v obzidano strugo \xe2\x80\xa6 Che da Andresa aretirati, ta pa mu vr\xc5\xbee v obraz, da je izdal na\xc4\x8dela revolucije.\n_START_SECTION_\nXVIII-XXV\n_START_PARAGRAPH_\nV bitki Ramonova \xc4\x8deta odpove, borci Ramona ne ubogajo ve\xc4\x8d, ker je brez upora sprejel degradacijo. Na sovra\xc5\xbeni strani se dogaja nekaj podobnega, Oficir, ki se je do tedaj tepel z gverilo, je odstavljen; Petru poto\xc5\xbei, da nravi razpadajo, stremuhi in la\xc5\xbeniki lezejo kvi\xc5\xa1ku, \xc4\x8dast in zvestoba izginjata, \xc5\xa1irita se cinizem in moralni propad; tega je kriv sovra\xc5\xbenik, zato ga je treba brez usmiljenja iztrebiti. Ofenziva sledi ofenzivi, vladna vojska je gverilcem nenehoma za petami. V eni od bitk Ramonova \xc4\x8deta usko\xc4\x8di k sovra\xc5\xbeniku, njegovi fantje za\xc4\x8dnejo na veliko pobijati Chejeve zaupnike in prista\xc5\xa1e, de\xc5\xbeela postaja sovra\xc5\xbena. Tanja zahteva, da zapustijo gozdove, v mestu da jih bo za\xc5\xa1\xc4\x8ditila Organizacija. Andres je proti, posumi, da je bil Ramon na\xc4\x8drtno izigran. Tanja to Cheju tudi prizna: njen namen je bil \xc5\xbee vse od za\xc4\x8detka, da ga odtrga od ljudi in ga izro\xc4\x8di Organizaciji, ki edina sme voditi boj, kajti vsi smo le kole\xc5\xa1\xc4\x8dki v velikem kolesju. Che ji zabrusi , da ona in njeni upora niso nikoli \xc5\xbeiveli, ukvarjali so se le s tem, da bi se mu skopali za vrat. On bo ostal, \xc4\x8deprav sam, in se tolkel , ona pa naj mu \xc4\x8dim prej izgine izpred o\xc4\x8di! Za Tanjo je to izdaja; \xc5\xbee na Kubi je zapustil revolucijo in od\xc5\xa1el drugam, sebi v zabavo!\n_START_SECTION_\nXXVI-XXXI\n_START_PARAGRAPH_\nRetrospektiva: Na Kubi Che omaguje pod te\xc5\xbeo birokratskih nalog, diplomacije in spletk, dopovedujejo mu, da mno\xc5\xbeica sama ne vidi poti, elita jo mora voditi in je zato nedotakljiva. Njemu pa se to\xc5\xbei po vro\xc4\x8dem ob\xc4\x8destvu in \xc4\x8distosti bojne tovari\xc5\xa1ije. Ko ga odstavijo, osvobodi Andresa, ki je bil obto\xc5\xbeen \xc5\xa1pijona\xc5\xbee, skupaj kreneta v novo, \xc5\xa1e nikdar preizku\xc5\xa1eno tveganje: Bolivija!\n_START_SECTION_\nXXXII-XXXVIII\n_START_PARAGRAPH_\nNa zboru se ve\xc4\x8dina odlo\xc4\x8di za Tanjin predlog, tj. za odhod v mesto , Che in nekaj zvestih ostaja pri svojem. Medtem je Ramon od vladnega Oficirja dobil ORO\xc5\xbdJE IN LJUDI, DA BI ZAJEL Cheja. Ta se spra\xc5\xa1uje: sem res izdal? Vsakemu vsadijo kladivca v glavo, ki v uri odlo\xc4\x8ditve dose\xc5\xbeejo, da pade na kolena in je voljan. Toda potem ne bi bilo upora \xe2\x80\x93 on ne kle\xc4\x8di in ni voljan, preklet je, ker le prekleti lahko kaj opravijo! Nad njim zaokro\xc5\xbeijo letala, razcvetijo se krila padalcev \xe2\x80\xa6 Zdaj bomo \xc5\xa1ele zares za\xc4\x8deli, do kraja in \xc4\x8disto! Mo\xc5\xbeje \xe2\x80\x93 na\xc5\xa1 boj!'